Իբրահիմ Աբուլիշ

Իբրահիմ Աբուլիշ (, , մարտի 23, 1937, Մաշտուլ էս Սուկ, Եգիպտոս - հունիսի 15, 2017), եգիպտացի քիմիկոս, գործարար և մենեջեր, որն իր կողմից ստեղծված և կառավարվող «Սեկեմ» հոլդինգի () միջոցով իրականացրել է սոցիալական ձեռնարկատիրության սկզբունքները
։

2003 թվականին արժանացել է «Ճիշտ կենսակերպի» մրցանակին։

Կենսագրություն 
Իբրահիմ Աբուլիշը ծնվել է 1937 թվականի մարտի 23-ին Եգիպտոսի Մաշտուլ էս Սուկ քաղաքում (Շարքիա մուհաֆազա)։

1956 թվականից սկսած՝ Ավստրիայի Գրացի Կառլի ու Ֆրանցի անվան համալսարանում սովորել է քիմիա և բժշկություն՝ 1969 թվականին ստանալով դեղագիտության դոկտորի աստիճան։

1960 թվականին ամուսնացել է, ունի 2 դուստր՝ Հելմի (1961) և Մոնա (1963)։

Ավստրիայում դեղագիտական հետազոտություններ կատարող կազմակերպություններում զբաղեցրել է տարբեր ղեկավարող պաշտոններ։

1977 թվականին Եգիպտոս կատարած այցի ժամանակ բախվել է հայրենիքում տիրող մի շարք խնդիրների հետ՝ տնտեսական ճգնաժամ, ոչ բավարար կրթություն, գերբնակեցում, շրջակա միջավայրի աղտոտում։

Տպավորված խնդիրներից՝ Ավստրիայում 20 տարի բնակվելուց հետո որոշում է ընտանիքի հետ վերադառնալ Եգիպտոս։

1977 թվականին Իբրահիմ Աբուլիշը ստեղծեց սոցիալական վենչուրային «Սեկեմ» ձեռնարկությունը՝ «հողն ու մարդկանց բուժելու» նպատակով։

Առաջին գյուղատնտեսական «Սեկեմ» ձեռնարկությունը ստեղծվեց 70 ակր անապատի վրա՝ Կահիրեից հյուսիս-արևելք։

Նրա կողմից ստեղծված և ղեկավարվող, բազում տարիների գործունեություն ծավալած հոլդինգն առաջատար տեղ է զբաղեցնում օրգանական մթերքների և բուսական ծագում ունեցող դեղամիջոցների շուկայում։ Կազմակերպությունն առաջ է տանում գյուղատնտեսության վարման կենսադինամիկ մեթոդների վարման գաղափարը՝ վնասատուների դեմ պայքարում էկոլոգիական միջոցների կրրառումը՝ հատկապես բամբակի աճեցման ժամանակ։

Իբրահիմ Աբուլիշը դարձավ ականավոր եգիպտական և համաշխարհային սոցիալական ձեռնարկատեր՝ հիմնեց դպրոցներ, կրթական ծրագրեր, բժշկական կենտրոն, Կիրառական արվեստների և գիտությունների ակադեմիա, մասնավոր համալսարան։

2003 թվականին «21-րդ դարի մոդելի մշակման» և հասարակության սոցիալական և մշակութային զարգացմամբ տնտեսական հաջողության ինտեգրման մոդելի մշակման համար արժանացել է «Ճիշտ կենսակերպի» մրցանակի։

Նշումներ

Ծանոթագրություններ

Արտաքին հղումներ 
 Կենսագրությունը «Ճիշտ կենսակերպի համար մրցանակ»-ի կայքում 
 Գերմանական փաստագրական ֆիլմ

Եգիպտացի գիտնականներ
Եգիպտացի քիմիկոսներ